Ανακοίνωση για την έναρξη έρευνας όσον αφορά την παραβίαση της ελευθερίας του συνεταιρίζεσθαι στη Λευκορωσία ενόψει της προσωρινής αναστολής των ευεργετημάτων που ισχύουν στο πλαίσιο του συστήματος γενικευμένων προτιμήσεων (ΣΓΠ)

(2004/C 40/04)

Σύμφωνα με το άρθρο 26 παράγραφος 1 στοιχείο β) του κανονισμού (ΕΚ) αριθ. 2501/2001 του Συμβουλίου(1), οι προτιμησιακές ρυθμίσεις μπορούν να ανασταλούν όσον αφορά τα προϊόντα δικαιούχου χώρας, για "σοβαρή και συστηματική παραβίαση της ελευθερίας του συνεταιρίζεσθαι, του δικαιώματος συλλογικής διαπραγμάτευσης ή της αρχής της μη διακριτικής μεταχείρισης όσον αφορά την απασχόληση και το επάγγελμα ή της χρήσης της εργασίας παιδιών, όπως ορίζονται στις αντίστοιχες συμβάσεις της ΔΟΕ."

Η Επιτροπή έχει λάβει πληροφορίες από τη Διεθνή Συνομοσπονδία Ελεύθερων Συνδικαλιστικών Οργανώσεων (ICFTU), την Ευρωπαϊκή Συνομοσπονδία Συνδικαλιστικών Οργανώσεων (ETUC) και την Παγκόσμια Συνομοσπονδία Εργασίας (WCL) περί σοβαρών και συστηματικών παραβιάσεων της ελευθερίας του συνεταιρίζεσθαι στη Λευκορωσία, όπως καθορίζεται στις συμβάσεις αριθ. 87 και 98 της ΔΟΕ.

Πληροφορίες

Οι παραληφθείσες πληροφορίες, που υποστηρίζονται από εκθέσεις διεθνών οργάνων, αναφέρουν συστηματική παρεμπόδιση από τις αρχές της Λευκορωσίας της νόμιμης εγγραφής των ελεύθερων συνδικαλιστικών οργανώσεων, περιορισμό των δραστηριοτήτων των συνδικάτων και περιορισμό των δραστηριοτήτων των ηγετών των συνδικαλιστικών οργανώσεων. Κατά τους ισχυρισμούς, η νομοθεσία και διάφορα νομοθετικά διατάγματα περιορίζουν σημαντικά το δικαίωμα των εργαζομένων και των εργοδοτών να συστήνουν οργανώσεις της επιλογής τους χωρίς προηγούμενη άδεια, καθώς και το δικαίωμα αυτών των οργανώσεων να λειτουργούν χωρίς την παρέμβαση των κρατικών αρχών και να λαμβάνουν ξένη χρηματοδοτική βοήθεια για τις δραστηριότητές τους. Υποστηρίζεται ότι χρησιμοποιείται ο εκφοβισμός για την αντικατάσταση ηγετών περιφερειακών και τομεακών συνδικαλιστικών οργανώσεων. Οι πληροφορίες αναφέρουν τη σύσταση "υποταγμένων" ή "διοικητικών" συνδικάτων σε εργοστασιακές μονάδες. Άλλες πληροφορίες αναφέρουν την άσκηση πίεσης και εκφοβισμού και τη διατύπωση απειλών απόλυσης κατά των εργαζομένων, την υπονόμευση των δομών των συνδικαλιστικών οργανώσεων, καθυστερήσεις στη μεταφορά συνδικαλιστικών εισφορών, παράνομη είσοδο στις εγκαταστάσεις των οργανώσεων, καθώς και κατάσχεση και καταστροφή των περιουσιακών στοιχείων και των εγγράφων τους. Σύμφωνα με τις πληροφορίες, ασκείται εκφοβισμός στα μέλη των συνδικαλιστικών οργανώσεων και στις οικογένειές τους από εργοδότες και κυβερνητικούς υπαλλήλους.

Διαδικασία

Αφού αποφάσισε, κατόπιν διαβουλεύσεων με την επιτροπή γενικευμένων προτιμήσεων, ότι υπάρχουν επαρκή αποδεικτικά στοιχεία που να αιτιολογούν την έναρξη έρευνας, η Επιτροπή κίνησε έρευνα σύμφωνα με το άρθρο 27 παράγραφος 2 του κανονισμού (ΕΚ) αριθ. 2501/2001 του Συμβουλίου.

Τα ενδιαφερόμενα μέρη θα πρέπει να αναγγελθούν γραπτώς και να υποβάλουν στην Επιτροπή οποιαδήποτε χρήσιμη πληροφορία εντός της προθεσμίας που ορίζεται στη συνέχεια.

Τα μέρη που αναγγέλλονται και τα οποία το επιθυμούν, μπορούν, εντός της ορισθείσης προθεσμίας, να γίνουν δεκτά σε ακρόαση από την Επιτροπή, υπό τον όρο ότι μπορούν να αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση.

Προθεσμία

Όλες οι πληροφορίες σχετικά με την παραβίαση της ελευθερίας του συνεταιρίζεσθαι στη Λευκορωσία, καθώς και οι αιτήσεις για ακρόαση από την Επιτροπή θα πρέπει να αποσταλούν γραπτώς στη διεύθυνση: European Commission, Directorate General for Trade, Directorate C, Unit C.3, B-1049 Brussels, το αργότερο 60 ημέρες μετά τη δημοσίευση της παρούσας ανακοίνωσης.

(1) ΕΕ L 346 της 31.12.2001, σ. 1.